**Benjamin Anthony Aguon Schulte**（1995年12月22號—）係關島泳手。15歲嘅時候，佢喺2011年太平洋運動會到贏咗銀牌，踏上國際舞台。2014年密克羅尼西亞運動會，佢喺11個賽事之中贏咗9個金牌，得到「小菲比斯（Micro Phelps）」嘅花名。2015年太平洋運動會，佢喺200米同400米混合泳贏到金牌，100米蛙泳攞到銀牌並且喺初賽破咗大會紀錄，不過決賽金牌得主喺決賽又破咗佢紀錄，另外Schulte喺200米蛙泳攞到銅牌。喺2016大洋洲游泳錦標賽，Schulte贏到一面金牌一面銀牌。

得16歲嗰陣Schulte已經參加2012奧運嘅男子10公里馬拉松游泳項目。2016年奧運，佢代表關島參加100米蛙式，排第43名，無得入準決賽。嗰年佢亦都係關島嘅持旗手。

早年生活同教育
-------

Benjamin Schulte喺1995年12月22號關島塔穆寧出世，佢喺布萊恩特大學讀商科。

喺五歲嘅時候Schulte學游水，14歲嗰年佢成家搬咗去澳洲，等佢可以參加奧運，佢喺昆士蘭黃金海岸嘅Miami State High School到讀書。

奧運
--

16歲嘅時候，Schulte參加2012倫敦奧運。早喺2011嘅時候，Schulte發現有個奧運資格賽可以參加，所以佢參加咗，不過攞唔到資格，但係後來一個新西蘭泳手放棄咗預留畀大洋洲嗰個位，令Schulte可以參賽。佢每個禮拜游十次九公里，又去做gym做瑜伽，最後以2:30:35嘅成績完成10公里嘅賽事，比金牌得主慢咗14分鐘。佢好努力咁完成賽事，佢話：「我嘅目標就係完成賽事，我唔想完成唔到，令朋友同屋企人失望。」佢呢份決心令佢被提名去攞Open Water Swimming Association嘅2012年年度泳手獎，最後佢攞到亞軍。

2012奧運之後，Schulte轉戰短距離嘅賽事，佢話：「我鍾意啲比賽，但係唔鍾意啲訓練。」

之後Schulte參加2016年奧運，關島奧委會主席 Ricardo Blas 同 Schulte 講：「你值得擁有喺奧運到帶領關島同做持旗手呢個機會。」喺2016年里約熱內盧奧運，佢以1:03.29嘅成績完成100米蛙式項目，破咗佢自己嘅國家紀錄。完成比賽之後，佢計劃參加下一屆2020年東京奧運嘅100米蛙式賽事。

國際比賽
----

2011年太平洋運動會，Schulte攞到男子1500米自由式銀牌，踏上國際舞台。佢亦都有參加400米自由式、50、100米蛙式、400米個人混合式、400米自由式接力、400米混合式接力。

2015年太平洋運動會，Schulte以1:03.42嘅成績打破咗100米蛙式嘅大會紀錄同關島國家紀錄，喺決賽，佢以第二名完成，贏到銀牌。金牌得主Amini Fonua將Schulte六個鐘之前破嘅紀錄又再破咗。Schulte仲贏到兩金一銅，係今次運動會攞最多牌嘅關島運動員。

2016年大洋洲游泳錦標賽，Schulte 參加咗50同100米嘅蛙式項目。喺100米嘅項目入面，佢喺預賽贏咗，但係決賽嘅時候以1:03.46嘅成績完成，被紐西蘭泳手Jacob Garrod贏咗，佢得銀牌。50米項目，佢喺預賽排第二，但係決賽就以29.26秒嘅成績贏咗Jacob Garrod，贏到金牌。

2014年密克羅尼西亞運動會，Schulte 表現好好，喺11個參加嘅活動入面佢攞到9個金牌，被封為「小菲比斯（Micro Phelps）」，呢9個項目分別係50、100、200米蛙式、4 × 100 自由式接力、4 × 50 混合式接力、1,500 米自由式、200、400米個人混合式同埋4 × 100 混合式接力。佢喺100米蝶式同100米自由式贏到銀牌。

參考資料
----

1. 1 2 3 4  "Benjamin Schulte Bio, Stats, and Results". Sports Reference. 原著喺April 18, 2020歸檔. 喺March 4, 2018搵到.
2. ↑  Engichy, Kasmira (August 18, 2017). "Ben Schulte still swimming one year after 2016 Rio de Janeiro Olympics". *Journal and Courier*. Pacific Daily News. 喺March 5, 2018搵到.
3. 1 2  Liden, Julian (August 10, 2012). "Teenager puts tiny Guam on swimming map". Chicago Tribune. 喺March 5, 2018搵到.
4. ↑  Wieman, Grant (July 24, 2014). "Dominant Schulte is 'Micro Phelps'". *Pacific Daily News*. p. A36 –透過Newspapers.com.
5. 1 2  "Swimmer: 'I'm there to do my absolute best'". *Pacific Daily News*. August 5, 2016. p. A46 –透過Newspapers.com.
6. ↑  Wieman, Grant (July 24, 2014). "Dominant Schulte is 'Micro Phelps'". *Pacific Daily News*. p. A34 –透過Newspapers.com.
7. 1 2 3 4  Sablan, Jerick (August 7, 2016). "Schulte breaks Guam national record in Rio". Pacific Daily News. 喺March 4, 2018搵到.
8. ↑  "Swimmer Schulte Wins Silver". *Pacific Daily News*. September 2, 2011. p. A48. 喺March 5, 2018搵到 –透過Newspapers.com.
9. ↑  "Games: Guam Swimmers Ready for Competition". Pacific Daily News. August 25, 2011. p. A31 –透過Newspapers.com.
10. ↑  Garrido, A. T. (July 6, 2015). "Ben Schulte swims to silver at Pacific Games". USA Today. 喺March 4, 2018搵到.
11. 1 2  Sablan, Jerick (June 22, 2016). "Schulte wins silver at Oceania Championships". Pacific Daily News. 喺March 5, 2018搵到.
12. ↑  Sablan, Jerick (June 23, 2016). "Schulte wins gold medal at Oceania Championships". Pacific Daily News. 喺March 5, 2018搵到.
13. ↑  Wieman, Grant (July 23, 2014). "Schulte's Medal Total Reaches 10". Pacific Daily News –透過Newspapers.com.
14. ↑  Wieman, Grant (July 22, 2014). "Swimmers medal on first day". Pacific Daily News. p. A32 –透過Newspapers.com.
15. ↑  "Micro:Stephens finishes with 11 gold medals". Pacific Daily News. July 25, 2014. p. A45 –透過Newspapers.com.